Амма хеттарш а ду лаьтташ. Вайна ма ца хаьа муьлш бу Кадыровгахьа кхаьжнаш туьйсурш. Делахь а вайна хаьа, Нохчийчохь хуьлучу харжамаша ло Кадыровна оьшшу проценташ, цо олу: Суна 97% сов оьшу. Елла цунна 97 сов процент. Юха болехь цо шена 100% кхоччуш кхаьжнаш оьшу алахь, уьш а язбийр ю, хетарехь. Ткъа вайна гуш дерг хIун ду – бIеннаш эзарнашкахь бу Кадыровн критикийн аккаунташка язлурш а, видео хьовсу миллионаш. Муьлш бу и нах? Оьрсийчоьнан геннарчу уьшалшкара бахархой бац уьш, эмиграцехь бехарш хилла а ца Iа царалахь, дукхаберш нахалахь дош леларш бу. Ю царалахь тIаьххьарчу хенахь Нохчийчоьнан куьйгалхочун гонерчу наханна, дозанал арахьа уьш нисбелча, ара а яьла, етта кийча Iен тоба а. Ткъа оцу хьоло, со тешна ву, сагатдойту кадыровхошка.